Hostet så kraftig at han skjøt i gulvet

Politimann avfyrte vådeskudd på kontoret.

Illustrasjonsfoto. Vegard Wivestad Grøtt, NTB Scanpix

Bergens Tidende

Sigrid Haaland

19. februar 2016

Femte januar avfyrte en politimann etvådeskudd inne på en politistasjon i Hordaland.

Ifølge en rapport fra Politidirektoratet (POD) til Justis— og beredskapsdepartementet skulle politimannen ta pistolen til nedspenningsenheten på våpenrommet da det gikk av et skudd, skriver Bergens Tidende.

«Årsaken var at tjenestemannen fikk kraftig hoste og trykket av», står det i rapporten.

Videre står det at han var alene på kontoret.

«Ingen andre politi på huset. Skuddet gikk ned i tykk treplate. Ingen skade utover det.»

Politiet ser på det som en alvorlig hendelse

Hendelsen er rapportert til POD og i Politiets datasystem for registrering av tjeneste, turnus og arbeidstid (TTA).

— Vi ser på dette som en uønsket hendelse og gjør undersøkelser for å finne ut hvorfor skuddet gikk av. Den aktuelle tjenestemannen rapporterte om hendelsen, slik han skal gjøre, sa visepolitimester John Reidar Nilsen til Bergens Tidende i januar.

Han påpekte at politiet ser alvorlig på hendelsen og at de vil gjennomgå den for å hindre at slikt skjer igjen.